Document ID: 32005D0216

KOMISIJAS LĒMUMS
(2005. gada 9. marts),
ar ko groza Lēmumu 2003/828/EK attiecībā uz atbrīvojumiem no izvešanas aizlieguma dzīvnieku iekšzemes pārvadājumos
(izziņots ar dokumenta numuru K(2005) 544)
(Dokuments attiecas uz EEZ)
(2005/216/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 20. novembra Direktīvu 2000/75/EK, ar ko paredz īpašus noteikumus infekciozā katarālā drudža kontrolei un apkarošanai (1), un jo īpaši tās 9. panta 1. punkta c) apakšpunktu un 12. pantu,
tā kā:
(1)
Komisijas 2003. gada 25. novembra Lēmumu 2003/828/EK par aizsardzības un uzraudzības zonām attiecībā uz infekciozo katarālo drudzi (2) pieņēma, ievērojot stāvokli, kāds infekciozā katarālā drudža ziņā dominēja šīs slimības uzliesmojumu skartajos Kopienas reģionos. Ar minēto lēmumu nosaka aizsardzības un uzraudzības zonas (aizliegtās zonas), kas atbilst konkrētiem epidemioloģiskiem stāvokļiem, un paredz nosacījumus, ar kuriem piešķir atbrīvojumus no Direktīvā 2000/75/EK noteiktā izvešanas aizlieguma attiecībā uz dažu dzīvnieku, to spermas, olšūnu un embriju pārvietošanu no minētajām zonām un caur tām.
(2)
Ziemas iestāšanās infekciozā katarālā drudža skarto Kopienas reģionu daļās ir izbeigusi slimības izraisītāja aktivitāti un tādējādi pārtraukusi infekciozā katarālā drudža vīrusa cirkulāciju.
(3)
Tādēļ ir lietderīgi paredzēt noteikumus par atbrīvojumiem no dzīvnieku izvešanas aizlieguma attiecīgajās aizliegto zonu daļās laikā, kad ir droši zināms, ka tajās nenotiek vīrusa cirkulācija un nav slimības izraisītāju.
(4)
Ja kopš slimības izraisītāja aktivitātes beigām pagājušais laiks ir ilgāks par seropārveidošanas laiku, tad seronegatīvos dzīvniekus - tā kā tie nevar būt inficēti un tos nevar inficēt - drīkst pārvietot no aizliegtajām zonām, ja riska pakāpe ir pieņemama. Seropozitīvus, bet virusoloģiski negatīvus (negatīvs PCR tests) dzīvniekus arī drīkst pārvietot, jo tie nav vīrusa nēsātāji un nevar par tādiem kļūt.
(5)
Dzīvnieki, kas dzimuši pēc slimības izraisītāja aktivitātes beigām, nevar būt inficēti, un tādēļ laikā, kad slimības izraisītājs ir neaktīvs, tos bez jebkāda riska var pārvietot no aizliegtās zonas.
(6)
Tā kā šo dzīvnieku pārvietošanas izsekojamība ir stingri jākontrolē, tad minētā pārvietošana jāatļauj tikai iekšzemes pārvadājumos uz saimniecībām, kas ir galamērķa saimniecībai atbilstīgās kompetentās iestādes uzskaitē.
(7)
Turklāt, ja epidemioloģiski atbilstīgā konkrēto aizliegto zonu apgabalā atsākas slimības izraisītāja aktivitāte, šāda pārvietošana ir pilnībā jāpārtrauc.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2003/828/EK 3. pantu groza šādi:
a)
minētā panta 1. punktu aizstāj ar šādu:
“1. Neierobežojot 3.a punktu, dzīvnieku, to spermas, olšūnu un embriju iekšzemes sūtījumus no I pielikumā norādītas aizliegtās zonas atbrīvo no izvešanas aizlieguma, ja dzīvnieki, to sperma, olšūnas un embriji atbilst II pielikumā paredzētajiem nosacījumiem vai - attiecībā uz Spāniju, Franciju, Itāliju un Portugāli - ja tie atbilst 2. punkta prasībām, vai - attiecībā uz Grieķiju - ja tie atbilst 3. punkta prasībām.”;
b)
pēc 3. punkta iekļauj šādu 3.a punktu:
“3a. Ja epidemioloģiski atbilstīgā I pielikumā norādītu aizliegto zonu apgabalā pēc slimības izraisītāja aktivitātes beigām ir pagājušas vairāk nekā 40 dienas, tad kompetentā iestāde var atbrīvot no izvešanas aizlieguma šādus iekšzemes sūtījumus:
a)
dzīvnieki, kurus paredzēts sūtīt uz saimniecībām, kas tālab ir galamērķa saimniecībai atbilstīgās kompetentās iestādes uzskaitē, un kurus no šādām saimniecībām drīkst pārvietot tikai uz lopkautuvi;
b)
dzīvnieki, kas ir seroloģiski (ELISA vai AGID tests) negatīvi vai arī seroloģiski pozitīvi, bet virusoloģiski (PCR tests) negatīvi;
c)
dzīvnieki, kas dzimuši pēc slimības izraisītāja aktivitātes beigām.
Kompetentā iestāde šajā punktā paredzētos atbrīvojumus piešķir tikai uz laiku, kurā slimības izraisītājs ir neaktīvs.
Ja, īstenojot epidemioloģiskās uzraudzības programmu, kas paredzēta Direktīvas 2000/75/EK 9. panta 1. punkta b) apakšpunktā, konstatē slimības izraisītāja aktivitātes atsākšanos attiecīgajā aizliegtajā zonā, tad kompetentā iestāde nodrošina to, ka minētos atbrīvojumus vairs nepiemēro.”
2. pants
Šo lēmumu piemēro no 2005. gada 19. marta.
3. pants
Šis lēmums ir adresēts dalībvalstīm.
Briselē, 2005. gada 9. martā

Labels: 0
3
8
6
15